Турцияса бизнес котырӧ пырысьяс дасьӧсь участвуйтны «Белкомур» бала збыльмӧдӧмын

Та йылысь юӧртіс Коми Республикаса Юралысьӧс вежысь Александр Буров Сыктывкарын сёрнитчӧмъяс нуӧдӧм бӧрын, кӧні участвуйтісны Турцияысь «KALEM ENERJI» консорциумса да STFA холдингса веськӧдлысьяс.

А.Буров серти, «Белкомур» бала збыльмӧдӧмын Турцияса компанияяслысь участиесӧ стӧчмӧдӧм могысь лӧсьӧдасны торъя уджалан группа, кытчӧ пырасны Коми Республикаса Веськӧдлан котырӧс да Турцияса компанияясӧс петкӧдлысьяс. Экспертъяс бура видлаласны «Белкомур» серти сетӧм балаа-сметаа документъяссӧ, та бӧрын примитасны ӧтвылысь уджаланног йылысь решение.

Республикаса Юралысьӧс вежысь чайтӧ, мый бала збыльмӧдӧмын компанияясыс оз сӧмын лоны кӧрт туй стрӧитӧмын пӧдрядчикъясӧн, но и петкӧдчасны инвестор туйын партнёръясӧн. STFA холдинглӧн эм стрӧитчӧмын ыджыд опыт, сы лыдын посъяс, туйяс, шлюзъяс, тоннельяс да электростанцияяс кыпӧдӧмын. Локтан совещание кежлӧ лоасны дасьтӧма вӧзйӧмъяс Коми Республика да Турцияса бизнес костын уджъёртасьӧмъяс серти инвестицияын вермана воштӧмъяссӧ джынвыйӧ юклан условиеяс вылын.

Турциякӧд сёрнитчӧмъясын участвуйтіс сідзжӧ Архангельск обласьтса губернаторӧс вежысь Алексей Алсуфьев, коді эскӧдіс «Белкомур» стрӧитӧмсӧ Архангельскын джуджыд ваын порт стрӧитӧмкӧд йитӧдын. А.Алсуфьев серти, ӧні мунӧ удж, медым тӧдчӧдны, кутшӧм документъяс колӧны канму-асшӧр уджъёртасьӧм подув вылын порт стрӧитӧм вылӧ. Сійӧ сідзжӧ пасйис, мый «KALEM ENERJI» консорциум вермас пырны порт стрӧитӧмын партнёръяс да подрядчикъяс лыдӧ.